PATVIRTINTA

Alytaus miesto savivaldybės tarybos

2020 m. gruodžio 22 d.

sprendimu Nr. T-391

PRITARTA

Mokyklos tarybos

2020 m. lapkričio 3 d.

(protokolo Nr. L-381- (1.3)

**ALYTAUS MUZIKOS MOKYKLOS NUOSTATAI**

**I SKYRIUS**

**BENDROSIOS NUOSTATOS**

1. Alytaus muzikos mokyklos nuostatai (toliau – nuostatai) reglamentuoja Alytaus muzikos mokyklos (toliau – Muzikos mokykla) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, mokyklos teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Muzikos mokyklos oficialusis pavadinimas – Alytaus muzikos mokykla; trumpasis pavadinimas – Muzikos mokykla.

3. Muzikos mokyklos įsteigimo data – 1957-09-10.  
4. Muzikos mokyklos teisinė forma – biudžetinė įstaiga.  
5. Muzikos mokyklos priklausomybė – savivaldybės mokykla.  
6. Muzikos mokyklos savininkė – Alytaus miesto savivaldybė. Rotušės a. 4, LT-62504 Alytus.

7. Įstaigos savininkės teises ir pareigas įgyvendinanti institucija – Alytaus miesto savivaldybės taryba (toliau – savivaldybės taryba). Jos kompetencija apibrėžta Lietuvos Respublikos biudžetinių įstaigų įstatyme ir kituose įstatymuose.

8. Muzikos mokyklos buveinė – Sporto g. 12, LT-62137 Alytus.

9. Muzikos mokyklos grupė – formalųjį švietimą papildančio ugdymo mokykla. Muzikos mokykla gali vykdyti neformalųjį vaikų ir neformalųjį suaugusiųjų švietimą.

10. Muzikos mokyklos paskirtis – formalųjį švietimą papildantis ugdymas; neformalusis vaikų ir suaugusiųjų švietimas, etnokultūrinis ir teatrinis ugdymas neformaliajame švietime;

11. Mokymo kalba – lietuvių.

12. Mokymosi formos – grupinė (mokymo proceso organizavimo būdai – kasdienis ir nuotolinis) ir pavienė (mokymo proceso organizavimo būdai – individualus, savarankiškas, nuotolinis, ugdymosi šeimoje).

13. Mokykla yra viešasis juridinis asmuo, turintis antspaudą su savivaldybės herbu ir savo pavadinimu – Alytaus muzikos mokykla, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos švietimo įstatymu ir kitais įstatymais, teisės aktais bei šiais nuostatais.

14. Mokykloje vykdomos pradinio muzikinio formalųjį švietimą papildančio ugdymo ir pagrindinio muzikinio formalųjį švietimą papildančio ugdymo programos, ankstyvojo (3–7 metų vaikų) muzikinio ugdymo, pagilinto muzikinio ugdymo, meninio ugdymo, muzikos mėgėjų (suaugusiųjų), pagilinto muzikinio ugdymo meno kolektyvuose programos, profesinės linkmės muzikinio ugdymo modulis, etnokultūrinio ugdymo krypties ir muzikinio teatro ugdymo programos. Atsižvelgiant į tėvų prašymus šios programos, siekiant mokinių užimtumo vasarą, gali būti tęsiamos birželio − rugpjūčio mėnesiais.

15. Muzikos mokykla savo veiklą grindžia Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos švietimo įstatymu ir kitais įstatymais, teisės aktais bei šiais nuostatais.

16. Muzikos mokyklos veiklos laikotarpis neribotas.

**II SKYRIUS  
MOKYKLOS VEIKLOS SRITYS IR RŪŠYS, TIKSLAS, UŽDAVINIAI,**

**FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

17. Muzikos mokyklos veikla organizuojama pagal:

17.1. direktoriaus patvirtintą Muzikos mokyklos strateginį planą, kuriam yra pritarusi Muzikos mokyklos taryba ir Alytaus miesto savivaldybės vykdomoji institucija ar jos įgaliotas asmuo;

17.2. direktoriaus patvirtintą Muzikos mokyklos metinį veiklos planą, kuriam yra pritarusi Muzikos mokyklos taryba;

17.3. direktoriaus patvirtintą Muzikos mokyklos ugdymo planą, kuriam pritaria Muzikos mokyklos taryba ir kitos teisės aktų nustatyta tvarka institucijos.

18. Muzikos mokyklos veiklos sritis – švietimas.  
19. Muzikos mokyklos veiklos rūšys:  
19.1. pagrindinė veiklos rūšis – švietimas, kodas – 85;  
19.2. kitos veiklos rūšys:  
19.2.1. kitas, niekur kitur nepriskirtas, švietimas, kodas 85.59;  
19.2.2. kultūrinis švietimas, kodas 85.52;  
19.2.3. švietimui būdingų paslaugų veikla, kodas 85.60;  
19.2.4. kitas mokymas 85.5.  
20. Pagrindiniai Muzikos mokyklos tikslai:

20.1. tenkinti mokinių muzikos pažinimo, ugdymo ir įgūdžių lavinimo saviraiškos poreikius, padėti jiems įgyti pradinius muzikinius įgūdžius, ugdyti naujus muzikinius gebėjimus, skonį, kultūrą;

20.2. sistemingai plėsti žinias, stiprinti gebėjimus ir įgūdžius ir suteikti asmeniui papildomą meninę kompetenciją, teikti galimybę susipažinti su pasirinktos muzikos ir meno srities specifika;

20.3. teikti kryptingą išsilavinimą, padedantį pasirengti tolesniam mokymuisi aukštesnės pakopos muzikinio ar meninės krypties pedagoginio profilio ugdymo institucijose gabiems vaikams, jaunuoliams, o suaugusiems — tęsti mokymosi visą gyvenimą galimybes.

21. Pagrindiniai Muzikos mokyklos uždaviniai:

21.1. sudaryti sąlygas asmenybės meninei sklaidai ir kūrybinių gebėjimų plėtotei, atsižvelgiant į prioritetus ir bendruomenės poreikius ugdant meno mylėtojus, kultūros puoselėtojus, muzikos propaguotojus;

21.2. teikti meninio ir kūrybinio atlikimo pažinimo pagrindus, kokybišką, profesionalų ugdymą pagal siūlomas programas ir, atsižvelgiant į poreikį, plėsti meninio ugdymo programų pasiūlą;

21.3. atsižvelgti į individualius mokinio gebėjimus, asmeninius poreikius, sveikatos būklę, o gabius mokinius kryptingai orientuoti profesinei muziko, kultūros darbuotojo ar pedagogo karjerai;

21.4. ugdyti pilietiškumą ir bendruomeniškumą, papročių ir tradicijų puoselėtojus, tautinės kultūros tęsėjus;

21.5. skleisti gerąją patirtį, metodines naujoves ir mokymo procesą orientuoti į Lietuvos ir pasaulio kultūros ir žmogiškąsias vertybes.

22. Muzikos mokyklos funkcijos:  
22.1. rengia Strateginį veiklos planą;  
22.2. rengia Veiklos programą;  
22.3. rengia Ugdymo planą, atitinkantį besimokančiųjų poreikius, gebėjimus.

22.4. pritaiko ugdymo turinį įvairių gebėjimų, poreikių, sveikatos būklės vaikams, jaunuoliams, suaugusiems;

22.5. užtikrina sveiką ir saugią ugdymo aplinką;

22.6. vykdo tenkinančias meninio ugdymo poreikius ir suteikiančias papildomą kompetenciją programas;

22.7. organizuoja sistemingą gilesnį ir platesnį mokinių muzikinį ugdymą, siekia geresnių meninės veiklos įgūdžių ir sudaro galimybes kryptingai ugdyti asmenybę, įgyti muzikinę kompetenciją;

22.8. konkretina, individualizuoja ir diferencijuoja ugdymo turinį pagal mokinio gebėjimus;

22.9. vykdo motyvuojantį ir plėtojantį mokinio individualybę ugdymo pasiekimų patikrinimą;

22.10. kuria ugdymo turiniui įgyvendinti reikalingą materialinę bazę;

22.11. skatina mokinius naudotis mokyklos bibliotekos teikiamomis paslaugomis, moko dirbti su knyga, enciklopedijomis, naujomis informacijos technologijomis, kompiuterinėmis muzikinio ugdymo programomis;

22.12. parengia individualius planus, pritaikytus mokinių gebėjimams:

22.13. organizuoja specialiųjų poreikių mokinių integraciją;

22.14. skatina gabius mokinius pasirinkti muziko, kultūros pedagogo profesiją;

22.15. pasirenka programos turinio įgyvendinimo būdus;

22.16. kuria kultūrinę aplinką, inicijuoja koncertines programas, projektus, organizuoja renginius;

22.17. propaguoja tautos kultūrą, muziką, papročius;  
22.18. kuria mokyklą kaip miesto ir regiono kultūros židinį;

22.19. organizuoja mokinių laisvalaikį, užimtumą, koncertinę veiklą, prevencinį darbą, kad būtų užkirstas kelias vaikų ir jaunimo nusikalstamumui, kvaišalų bei narkotikų naudojimui, žalingų įpročių formavimuisi;

22.20. plėtoja muzikinę, švietėjišką veiklą;

22.21. bendradarbiauja su respublikos bei užsienio muzikos ir meno mokyklomis, kaupia meninio ugdymo metodinę patirtį ir ją skleidžia;

22.22. teikia metodinę paramą ir konsultuoja kitų meninio ugdymo institucijų mokytojus;

22.23. sudaro profesines sąlygas darbuotojams tobulėti;

22.24. palaiko ryšius su panašaus profilio ir aukštesniojo lygmens profesinio ugdymo įstaigomis;

22.25. užtikrina ugdymo skaidrumą;

22.26. organizuoja projektus bei kitus renginius, susijusius su muzikinio ugdymo, kultūros sklaida vietos bendruomenėje, šalyje ir tarptautinėje erdvėje.

23. Mokiniams, baigusiems Muzikos mokyklos teikiamą pradinio formalųjį švietimą papildančio ugdymo ir pagrindinio formalųjį švietimą papildančio ugdymo programas ir išlaikiusiems mokyklos baigiamąjį žinių, gebėjimų ir įgūdžių patikrinimą, išduodami Švietimo, mokslo ir sporto ministerijos patvirtinti pažymėjimai.

24. Mokiniams, baigusiems trumpalaikes neformaliojo švietimo programas, gali būti išduodamas pažymėjimas, kurio formą patvirtina Alytaus muzikos mokyklos taryba.

25. Už pažymėjimų blankų užsakymą, saugojimą, pažymėjimų išdavimą, šių dokumentų apskaitos knygų tvarkymą ir atsiskaitymą už jų panaudojimą atsako Muzikos mokyklos direktorius.

**III SKYRIUS  
MOKYKLOS TEISĖS IR PAREIGOS**

26. Muzikos mokykla, įgyvendindama jai pavestus tikslus ir uždavinius, atlikdama jai priskirtas funkcijas, turi teisę:

26.1. plėsti įvairaus amžiaus mokinių ir suaugusiųjų mokymosi galimybes, programos kursą, organizuoti atskiras grupes ir vakarinius skyrius;

26.2. sistemingai plėsti muzikines žinias, stiprinti mokinių gebėjimus ir suteikti jiems papildomų  kompetencijų;

26.3. rengti ir teikti siūlymus dėl patikslintų eksperimentinių mokymo planų tvirtinimo, ugdymo turinio keitimo ir ugdymo turinio organizavimo bei modernizavimo;

26.4. rengti ir taikyti pedagogiškai pagrįstas mokymo metodikas, programas, naujus mokymo ir mokymosi modelius, užtikrinančius kokybišką išsilavinimą;

26.5. skatinti mokinius dalyvauti Lietuvos ir tarptautiniuose konkursuose, festivaliuose ir kituose renginiuose bei padėti jiems pasirengti;

26.6. dalyvauti įvairiuose projektuose, renginiuose, organizuoti koncertinę veiklą;  
26.7. stoti ir jungtis į asociacijas, dalyvauti jų veikloje;

26.8. dirbti savitarpio pagarba grįstoje, psichologiškai ir fiziškai saugioje aplinkoje, turėti higienos reikalavimus atitinkančias ir tinkamai aprūpintas darbo vietas;

26.9. organizuoti Muzikos mokyklos savivaldos institucijų veiklą;

26.10. teisės aktų nustatyta tvarka valdyti, naudotis ir disponuoti priskirtu valstybės turtu ir lėšomis, sudaryti sutartis su Lietuvos ir užsienio fiziniais bei juridiniais asmenimis;

26.11. teikti mokamas švietimo paslaugas ir gautas lėšas naudoti Lietuvos Respublikos Vyriausybės ir Alytaus miesto savivaldybės tarybos nustatyta tvarka;

26.12. gauti paramą Lietuvos Respublikos labdaros ir paramos įstatymo nustatyta tvarka;

26.13. naudotis kitomis teisės aktų tvarka suteiktomis teisėmis, nepažeisti Lietuvos Respublikos civilinio kodekso ir Lietuvos Respublikos darbo kodekso reikalavimų.

27. Mokyklos pareigos:

27.1. užtikrinti sveiką, saugią mokymosi ir darbo aplinką;  
27.2. užtikrinti ugdymo kokybę;  
27.3. individualizuoti ir diferencijuoti ugdymą skirtingų gebėjimų ugdytiniams;

27.4. organizuoti ir vykdyti pagrindinio ir kitų neformaliojo muzikinio ugdymo programų baigiamuosius žinių patikrinimus;

27.5. teikti informaciją visuomenei apie mokyklos veiklą;

27.6. sudaryti sąlygas mokykloje dirbančių darbuotojų profesiniam tobulėjimui;

27.7. užtikrinti, kad mokyklos patalpos ir įranga būtų naudojamos tik Muzikos mokyklos nuostatuose numatytai veiklai vykdyti.

**IV SKYRIUS**

**MOKYKLOS VEIKLOS ORGANIZAVIMAS IR VALDYMAS**

28. Savivaldybės taryba:  
28.1. tvirtina, keičia ir papildo Muzikos mokyklos nuostatus;

28.2. atsako už Muzikos mokyklos direktoriaus metų veiklos vertinimo pateikimą viešai;

28.3. tvirtina metinį biudžetą (skiria įstaigos metinius asignavimus);

28.4. nustato užmokesčio už ugdymą dydį ir tvirtina kitų teikiamų neformaliojo švietimo paslaugų kainas;

28.5. priima sprendimą dėl biudžetinės įstaigos buveinės pakeitimo;  
28.6. priima sprendimą dėl biudžetinės įstaigos reorganizavimo ar likvidavimo;  
28.7. priima sprendimą dėl biudžetinės įstaigos filialo steigimo ir jo veiklos nutraukimo;

28.8. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

28.9. sprendžia kitus Biudžetinių įstaigų įstatyme, kituose įstatymuose ir biudžetinės įstaigos nuostatuose jos kompetencijai priskirtus klausimus.

29. Alytaus miesto savivaldybės meras vadovaudamasis teisės aktais:

29.1. pasirašo darbo sutartį su Muzikos mokyklos direktoriumi;

29.2. tvirtina Muzikos mokyklos direktoriaus pareigybės aprašymą;

29.3. gali skatinti Muzikos mokyklos direktorių už gerą pareigų vykdymą;

29.4. skiria Muzikos mokyklos direktorių viešo konkurso būdu į pareigas ir iš jų atleidžia;

29.5. organizuoja viešą konkursą Muzikos mokyklos direktoriaus pareigoms eiti;

29.6. nustato darbo užmokestį;

29.7. tvirtina direktoriaus darbo grafiką.

30. Kvalifikacinius reikalavimus Muzikos mokyklos direktoriui nustato Lietuvos Respublikos švietimo, mokslo ir sporto ministro įsakymu patvirtinti savivaldybių švietimo įstaigų vadovų kvalifikaciniai ir viešojo konkurso reikalavimai.

31. Muzikos mokyklos direktorius savo užduočių vykdymo klausimais pavaldus Alytaus miesto savivaldybės merui.

32. Muzikos mokyklos direktoriaus funkcijos:

32.1. tvirtina Muzikos mokyklos vidaus struktūrą, Muzikos mokyklos darbuotojų pareigybių sąrašą (neviršydamas savivaldybės tarybos nustatyto didžiausio pareigybių skaičiaus) ir pareigybių aprašymus;

32.2. nustato Muzikos mokyklos struktūrinių padalinių tikslus, uždavinius, funkcijas;

32.3. savo darbo laiką tvarko pats, nepažeisdamas darbo teisės normų nustatyto maksimaliojo darbo laiko ir minimaliojo poilsio laiko trukmės reikalavimų (įskaitant atostogas ir komandiruotes);

32.4. Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Muzikos mokyklos darbuotojus, juos skatina, skiria jiems drausmines nuobaudas;

32.5. priima mokinius į Muzikos mokyklą ir išbraukia juos iš sąrašų Alytaus miesto svaivaldybės nustatyta tvarka, pasirašo mokymo sutartis;

32.6. nustato mokinių teises, pareigas ir atsakomybę, užtikrina visapusišką pagalbą vaikams, gyvenantiems šeimose, kurioms taikoma atvejo vadyba ir kurioms administracijos direktoriaus įsakymu skirtos socialinių įgūdžių ugdymo ir palaikymo paslaugos;

32.7. suderinęs su Muzikos mokyklos taryba, tvirtina Muzikos mokyklos vidaus darbo tvarkos taisykles;

32.8. sudaro mokiniams ir darbuotojams saugias ir sveikatai nekenksmingas darbo sąlygas visais su mokymusi ir darbu susijusiais aspektais, organizuoja trūkstamų mokytojų paiešką;

32.9. rūpinasi palankaus ugdymui ir darbui mikroklimato kūrimu, atsako už Lietuvos Respublikos švietimo įstatymo 26 straipsnyje nurodytos informacijos skelbimą, demokratinį Muzikos mokyklos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Muzikos mokyklos bendruomenės narių informavimą;

32.10. vadovauja Muzikos mokyklos strateginio plano, metinės veiklos programos rengimui, jų įgyvendinimui, organizuoja ir koordinuoja Muzikos mokyklos veiklą pavestoms funkcijoms atlikti, uždaviniams įgyvendinti, analizuoja ir vertina Muzikos mokyklos veiklą, materialinius ir intelektinius išteklius;

32.11. tvirtina Ugdymo planą, sudarytą pagal Švietimo, mokslo ir sporto ministerijos rekomenduojamus programų rengimo ir įgyvendinimo reikalavimus, kuriam pritaria Muzikos mokyklos taryba ir / ar kitos teisės aktų tvarka numatytos institucijos;

32.12. užtikrina Muzikos mokyklai keliamų tikslų ir uždavinių įgyvendinimą, jų dermę su valstybine, savivaldybės programomis;

32.13. leidžia įsakymus, kontroliuoja jų vykdymą;

32.14. sudaro komisijas, darbo grupes, metodines grupes;

32.15. sudaro sutartis Muzikos mokyklos funkcijoms atlikti;

32.16. organizuoja Muzikos mokyklos dokumentų saugojimą ir valdymą;

32.17. atsako už Muzikos mokyklos finansinę veiklą, svarsto ir priima sprendimus, susijusius su Muzikos mokyklos lėšų (įskaitant lėšas, skirtas švietimo įstaigos darbuotojų darbo užmokesčiui), turto naudojimą ir disponavimą juo;

32.18. rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

32.19. rūpinasi darbuotojų profesiniu tobulėjimu, sudaro jiems sąlygas tobulinti kvalifikaciją, organizuoja jų atestaciją Lietuvos Respublikos švietimo, mokslo ir spoero ministro nustatyta tvarka;

32.20. inicijuoja Muzikos mokyklos savivaldos institucijų sudarymą ir skatina jų veiklą;

32.21. bendradarbiauja su kitomis švietimo įstaigomis, mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos skyriais ir kitomis vaiko teisių apsaugos institucijomis;

32.22. įstatymų nustatyta tvarka gali vesti pamokas;  
32.23. atstovauja Muzikos mokyklai kitose institucijose;

32.24. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

32.25. užtikrina racionalų ir taupų lėšų bei turto naudojimą, veiksmingą Muzikos mokyklos vidaus kontrolės sistemos sukūrimą, jos veikimą ir tobulinimą;

32.26. vykdo kitas teisės aktuose ir pareigybės aprašyme nustatytas funkcijas;

32.27. gali teisės aktų nustatyta tvarka dalį savo funkcijų pavesti atlikti direktoriaus pavaduotojui ugdymui, direktoriaus pavaduotojui ūkiui, metodinių grupių pirmininkams, skyrių vedėjams;

32.28. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

32.29. kiekvienais metais teikia Muzikos mokyklos bendruomenei ir Muzikos mokyklos tarybai svarstyti bei viešai paskelbia savo metų veiklos ataskaitą.

33. Muzikos mokyklos direktorius atsako už Lietuvos Respublikos įstatymų ir kitų teisės aktų laikymąsi Muzikos mokykloje, už demokratinį Muzikos mokyklos valdymą, bendruomenės narių informavimą, tinkamą funkcijų atlikimą, nustatytų Muzikos mokyklos tikslo ir uždavinių įgyvendinimą, Muzikos mokyklos veiklos rezultatus, gerą ir veiksmingą vaiko minimalios priežiūros priemonių įgyvendinimą, miesto savivaldybės tarybos sprendimų įgyvendinimą.

34. Muzikos mokyklos direktorius atskaitingas Alytaus miesto savivaldybės tarybai.

35. Muzikos mokyklos veikla organizuojama, atsižvelgiant į meninio ugdymo programą ir pasirinkto dalyko specifiką.

36. Muzikos mokyklos veikla organizuojama pagal:

36.1. direktoriaus patvirtintą strateginį planą, kuriam pritaria Muzikos mokyklos taryba ir savivaldybės vykdomoji institucija ar jos įgaliotas asmuo;

36.2. direktoriaus patvirtintą Muzikos mokyklos metinę veiklos programą, kuriai pritaria Muzikos mokyklos taryba;

36.3. iki ugdymo proceso pradžios direktoriaus patvirtintą Muzikos mokyklos ugdymo planą, kuriam pritaria Muzikos mokyklos taryba ir kitos teisės aktų nustatyta tvarka institucijos.

37. Mokyklos metodinę veiklą organizuoja Metodinė taryba, kurios nuostatus tvirtina Muzikos mokyklos direktorius.

38. Metodinė veikla organizuojama pagal tuo metu šalyje galiojančias mokytojų ir pagalbos mokiniui specialistų metodinei veiklai organizuoti rekomendacijas.

39. Mokymosi laikas Muzikos mokykloje neapibrėžiamas.  
40. Mokymas organizuojamas pagal šias ilgalaikes muzikinio ugdymo programas:  
40.1. ankstyvasis muzikinis ugdymas 3–7 metų vaikams;  
40.2. pradinio formalųjį švietimą papildančio ugdymo 4 metų programa (muzika, teatras);

40.3. papildanti pradinio formalųjį švietimą papildančio ugdymo birželio – rugpjūčio mėn. programa (muzika, teatras);

40.4. pagrindinio formalųjį švietimą papildančio ugdymo 4 metų programa (muzika, teatras);

40.5. papildanti pagrindinio formalųjį švietimą papildančio ugdymo birželio–rugpjūčio mėn. programa (muzika, teatras).

41. Kitos ilgalaikės muzikinio švietimo programos:

41.1. muzikinio ugdymo 1–2 metų programa 5–7 metų amžiaus vaikams (su integruotu muzikos instrumento pažinimu);

41.2. muzikinio ugdymo 1–2 metų programa 5–7 metų amžiaus vaikams (be integruoto muzikos instrumento pažinimo);

41.3. muzikos mėgėjų (suaugusiųjų) programa.

42. Įvairios trukmės pagilinto ir bendrojo muzikinio ugdymo 2 metų programos:

42.1. pagilinto muzikinio ugdymo meno kolektyvuose programa 16–18 metų amžiaus mokiniams;

42.2. pagilinto muzikinio 1–2 metų ugdymo programa, skirta baigusiems pagrindinį ugdymo kursą ir norintiems gilinti savo muzikines žinias bei gebėjimus, taip pat besiruošiantiems stoti į aukštąsias ir kitas meninio profilio mokyklas;

42.3. bendrojo muzikinio ugdymo 2 metų programos 15–18 metų amžiaus vaikams ir jaunuoliams;

42.4. bendrojo muzikinio ugdymo 2 metų programos 6–14 metų vaikams;

42.5. trumpalaikės 1 metų meninio ugdymo programos 15–18 metų amžiaus vaikams ir jaunuoliams;

42.6. papildanti pagilinto ir bendrojo muzikinio ugdymo programą birželio – rugpjūčio mėn. programa 15–18 metų amžiaus mokiniams.

43. Etninės kultūros ugdymo programa.

44. Suaugusiųjų mokymas gali būti organizuojamas pagal muzikos mėgėjų ugdymo programą.

45. Mokslo metų pradžia – rugsėjo 1 d. Pabaiga derinama su bendrojo pradinio, pagrindinio ir vidurinio ugdymo programų ugdymo planuose nurodytais terminais. Koncertinė veikla, individualios konsultacijos ir išplėstinės bei papildomos trumpalaikės programos organizuojamos birželio – rugpjūčio mėnesiais. Mokinių atostogų laikas sutampa su bendrojo ugdymo mokyklų atostogų laiku. Mokinių atostogų metu, suderinus su tėvais, galima organizuoti repeticijas, koncertus, netradicines pamokas, projektinę veiklą, dalykines, meno kultūros savaites, keliones į istorines vietas, konsultacijas ir kitus užsiėmimus.

46. Muzikos mokyklos pamokų tvarkaraštis sudaromas atsižvelgiant į bendrojo ugdymo mokyklos pamokų laiką.

47. Ankstyvojo, pradinio, pagilinti muzikinio ugdymo ir muzikos mėgėjų (tarp jų suaugusiųjų) ugdymo rezultatai vertinami ideografiniu vertinimu, pagrindinio ugdymo rezultatai vertinami dešimties balų sistema.

48. Pagrindinė mokymosi forma – pamoka, jos trukmė – 45 minutės. Ankstyvojo ugdymo ir pirmos klasės mokinių pamokų laikas – 35 min.

49. Ugdymo plane nustatoma:  
49.1. mokinių kasmetinių kontrolinių atsiskaitymo koncertų laikas;

49.2. baigiamųjų klasių mokinių teorinių dalykų žinių, gebėjimų ir įgūdžių patikrinimo laikas;

49.3. baigiamųjų klasių mokinių specialybės dalyko (vokalas ar pasirinktas instrumentas) žinių, gebėjimų ir įgūdžių patikrinimo laikas;

49.4. keliamosios klasės perklausų datos;  
49.5. priėmimo į Muzikos mokyklą muzikinių duomenų patikrinimo data;

49.6. koncertinės veiklos, individualių konsultacijų ir išplėstinių bei papildomų programų organizavimo laikas;

49.7. minimalus būtinas vykdyti programas pamokų skaičius ir minimalus mokinių skaičius grupiniuose užsiėmimuose.

50. Mokslo metai dalijami į du pusmečius.  
51. Mokiniai, gavę teigiamus visų dalykų metinius įvertinimus, keliami į aukštesniąją klasę.

52. Už gerą mokymąsi ir nepriekaištingą elgesį mokiniai skatinami mokyklos nustatyta tvarka. Už nepažangumą ir sistemingus elgesio taisyklių pažeidimus mokiniams taikomos drausminės nuobaudos: nekėlimas į aukštesnę klasę, pašalinimas iš mokyklos.

53. Baigiamųjų klasių mokiniams mokslo metų pabaigoje organizuojamos kontrolinės perklausos.

54. Mokymas Muzikos mokykloje turi atitikti mokinių amžiaus ir gebėjimų ypatumus. Jo esmę sudaro bendrieji ugdymo principai, grindžiami mokytojų ir mokinių partneryste, dalykišku bendravimu ir bendradarbiavimu, be to, atsižvelgiama į individualius mokinio muzikinius gebėjimus.

55. Visi muzikai gabūs vaikai, jaunuoliai ir suaugusieji, norintys lavinti savo įgūdžius ir gebėjimus, turi teisę stoti į Muzikos mokyklą.

56. Vyresniojo amžiaus mokiniams gali būti suteikta galimybė per vienerius metus baigti dvejų metų kursą.

57. Pasirengimą baigti dviejų metų kursą vertina dėstantys mokytojai ir metodinių grupių pirmininkai. Sprendimas priimamas Mokytojų tarybos posėdžio metu.

58. Į Muzikos mokyklą priimami vaikai atrankos būdu, atsižvelgiant į jų muzikinius gebėjimus.

59. Priėmimo į Muzikos mokyklą tvarka:

59.1. apie priėmimą informuojama per miesto žiniasklaidą, informacija skelbiama Muzikos mokyklos interneto tinklalapyje, išsiunčiama į miesto ugdymo įstaigas;

59.2. Muzikos mokyklos direktoriaus įsakymu sudaroma atrankos komisija, kurią sudaro kiekvienos metodinės grupės mokytojai – atstovai;

59.3. muzikinių gebėjimų vertinimo kriterijai: muzikinė klausa, muzikinė atmintis, ritmo pajutimas;

59.4. stojantiesiems organizuojamos muzikinės konsultacijos;  
59.5. priėmimas vykdomas nuo gegužės 15 d. iki birželio 10 d.;

59.6. papildomas priėmimas vykdomas nuo rugpjūčio 25 d. iki rugsėjo 15 d. (papildomas priėmimas vykdomas, jei nesukomplektuojamos grupės pagrindinio priėmimo metu), o ekstremalios padėties metu priėmimas organizuojamas atsižvelgiant į mokinių atvykimo į mokyklą galimybes;

59.7. Jei yra laisvų vietų, priėmimas į Muzikos mokyklą vykdomas visus mokslo metus;

59.8. mokiniai priimami į tokią klasę, kuri atitinka jų pasirengimą.

60. Priimtų Muzikos mokyklos mokinių tėvai ar globėjai privalo sudaryti su Muzikos mokykla priėmimo į Alytaus muzikos mokyklą sutartį, kurioje nurodyti pagrindiniai šalių įsipareigojimai mokymosi Muzikos mokykloje metu.

61. Priimti į Muzikos mokyklą, bet per 10 dienų nepradėję lankyti pamokų be pateisinamų priežasčių, mokiniai išbraukiami iš sąrašų ir į jų vietą priimami kiti mokiniai.

62. Iš kitų muzikos mokyklų atvykę mokiniai, turintys baigto kurso pažymėjimą, priimami tęsti mokymąsi.

63. Mokiniai, nesumokėję užmokesčio be pateisinamos priežasties už du mėnesius, Muzikos mokyklos direktoriaus įsakymu išbraukiami iš mokinių sąrašų.

**V SKYRIUS**

**MOKYKLOS SAVIVALDA**

64. Muzikos mokyklos taryba – aukščiausia savivaldos institucija, atstovaujanti mokiniams, mokytojams, tėvams (globėjams, rūpintojams) ir vietos bendruomenei.

65. Muzikos mokyklos taryba vadovaujasi Mokyklos tarybos nuostatais, kuriuos tvirtina Mokyklos taryba.

66. Mokyklos tarybos narys gali būti renkamas dviem kadencijoms.

67. Muzikos mokyklos taryba sudaroma iš mokykloje nedirbančių mokinių tėvų (globėjų, rūpintojų), mokytojų, mokinių. Tarybos narių skaičius yra pagrįstas lygiomis atstovavimo kvotomis – po 2 narius.

68. Į Muzikos mokyklos tarybą lygiomis dalimis tėvus (globėjus, rūpintojus) deleguoja tėvų (globėjų, rūpintojų) susirinkimas, mokytojus – Mokytojų taryba, mokinius – mokinių susirinkimas. Muzikos mokyklos taryba slaptu balsavimu renkama mokslo metų pradžioje dvejų metų kadencijai. Vienam Mokyklos tarybos nariui pasitraukus iš veiklos, Mokyklos taryba neperrenkama, bet į jos veiklą įtraukiamas kitas tą bendruomenės grupę atstovaujantis išrinktas narys.

69. Muzikos mokyklos tarybos pirmininką renka tarybos nariai. Muzikos mokyklos direktorius ir jo pavaduotojai negali būti išrinkti tarybos pirmininku.

70. Muzikos mokyklos tarybos posėdžiai vyksta ne rečiau kaip kartą per pusmetį.

71. Posėdis yra teisėtas, jei jame dalyvauja 2/3 visų jos narių. Nutarimai priimami dalyvių balsų dauguma. Muzikos mokyklos tarybos nutarimus, kurie prieštarauja Muzikos mokyklos veiklą reglamentuojantiems dokumentams, Muzikos mokyklos direktorius grąžina svarstyti iš naujo.

72. Muzikos mokyklos taryba už veiklą atsiskaito ją rinkusiems Muzikos mokyklos bendruomenės nariams.

73. Švietimo įstaigos steigėjas ir švietimo priežiūrą vykdančios institucijos, nustatę, kad Muzikos mokyklos tarybos priimti sprendimai prieštarauja įstatymams ir kitiems Muzikos mokyklos veiklą reglamentuojantiems teisės aktams, siūlo svarstyti iš naujo. Ginčai sprendžiami įstatymų numatyta tvarka.

74. Muzikos mokyklos tarybos funkcijos:

74.1. nustato Muzikos mokyklos veiklos prioritetus ir perspektyvas, pagrindines darbo kryptis;

74.2. vertina kiekvienais metais direktoriaus metų veiklos ataskaitą, teikia siūlymus direktoriui mokyklos veiklos kokybės tobulinimo ir savo sprendimą dėl ataskaitos teikia savivaldybės merui, pritaria Muzikos mokyklos strateginiam planui, Veiklos programai, nuostatams, Darbo tvarkos taisyklėms, Ugdymo planui;

74.3. aptaria siūlymus dėl mokinių žinių ir gebėjimo vertinimo sistemos parinkimo, papildomos veiklos ir renginių organizavimo;

74.4. teikia pasiūlymus Muzikos mokyklos direktoriui dėl darbuotojų priėmimo ir jų darbo vertinimo, jų atestacijos, vadovų darbo vertinimo;

74.5. inicijuoja Muzikos mokyklos bendruomenės ir visuomenės bendradarbiavimą;

74.6. renka atstovus į Mokytojų ir pagalbos mokiniui specialistų (išskyrus psichologus) atestacijos komisiją;

74.7. teikia siūlymus dėl Muzikos mokyklos darbo tobulinimo, saugių mokinių ugdymo ir darbo sąlygų sudarymo, talkina formuojant Muzikos mokyklos materialinius, finansinius ir intelektinius išteklius;

74.8. vykdo kitas Mokyklos tarybos nuostatuose nustatytas funkcijas;

74.9. Muzikos mokyklos taryba, direktoriaus metų veiklos ataskaitą įvertinusi nepatenkinamai, kreipiasi į savivaldybės merą ir prašo jo (jos) įvertinti Muzikos mokyklos direktoriaus darbą. Jeigu Muzikos mokyklos direktoriaus metų veiklos ataskaita įvertinama nepatenkinamai dvejus metus iš eilės, savivaldybės meras priima sprendimą atleisti Muzikos mokyklos direktorių iš pareigų ir nutraukti su juo sudarytą darbo sutartį.

75. Mokytojų taryba – kolegiali ir nuolat veikianti Muzikos mokyklos savivaldos institucija, kurios nariai yra visi tuo metu mokykloje dirbantys pedagogai ir bibliotekininkas. Mokytojų tarybai vadovauja mokyklos direktorius.

76. Mokytojų tarybos posėdžiai šaukiami ne rečiau kaip tris kartus per mokslo metus, įskaitant metų pradžią ir pabaigą. Prireikus į posėdžius kviečiami ir kitų savivaldos institucijų, aptarnavimo tarnybų atstovai.

77. Mokytojų tarybos posėdžiai gali būti šaukiami administracijai, kitoms savivaldos institucijoms pasiūlius, pačių pedagogų iniciatyva.

78. Mokytojų tarybos posėdis yra teisėtas, jei susirinkime dalyvauja ne mažiau kaip 2/3 pedagogų. Nutarimai yra teisėti, jei jie priimami balsų dauguma.

79. Mokytojų tarybos funkcijos:

79.1. aptaria praktinius švietimo reformos įgyvendinimo klausimus, svarsto mokinių ugdymo rezultatus, pedagoginės veiklos tobulinimo kryptis, metodus ir būdus;

79.2. svarsto švietimo reformos eigą ir rezultatus, teorines ir praktines ugdymo problemas;

79.3. priima nutarimus dėl mokinių kėlimo į aukštesnį kursą, šalinimo iš mokyklos, leidimo laikyti egzaminus, Muzikos mokyklos baigimo pažymėjimų išdavimo, mokinių, mokytojų ir kitų darbuotojų apdovanojimo bei skatinimo;

79.4. tvirtina mokinių pažangumo vertinimą, elgesio rodiklius;

79.5. aprobuoja Muzikos mokyklos pedagoginės veiklos programas;

79.6. teikia siūlymus atestacinei komisijai.

**VI SKYRIUS  
DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

80. Darbuotojai į darbą Muzikos mokykloje priimami ir atleidžiami iš jo vadovaujantis Lietuvos Respublikos darbo kodeksu, Lietuvos Respublikos Vyriausybės nutarimais ir kitais teisės aktais, reglamentuojančiais darbo santykius.

81. Darbuotojų darbo užmokestis skaičiuojamas vadovaujantis Lietuvos Respublikos darbo kodeksu, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais ir kitais teisės aktais.

82. Muzikos mokyklos direktorius, jo pavaduotojas ugdymui, mokytojai ir kiti pedagoginiai darbuotojai atestuojami ir kvalifikaciją tobulina Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro įsakymų nustatyta tvarka.

**VII SKYRIUS  
MOKYKLOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR MOKYKLOS VEIKLOS PRIEŽIŪRA**

83. Muzikos mokykla patikėjimo teise valdo savivaldybės tarybos perduotą turtą pagal įstatymų ir savivaldybės tarybos nustatytą tvarką ir naudojasi priskirtais pastatais, inventoriumi, finansiniais ištekliais tik šiuose nuostatuose numatytai veiklai vykdyti.

84. Muzikos mokykla yra išlaikoma iš savivaldybės biudžeto pagal asignavimų valdytojo patvirtintas išlaidų sąmatas.

85. Muzikos mokyklos lėšų šaltiniai:  
85.1. valstybės ir savivaldybės biudžetų asignavimai;

85.2. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pervedimus;

85.3. tikslinės lėšos programoms ir projektams vykdyti;

85.4. kitos teisėtai gautos lėšos.  
86. Lėšos naudojamos teisės aktų nustatyta tvarka.

87. Muzikos mokyklos buhalterinę apskaitą ir finansines operacijas vykdo Alytaus miesto paslaugų centras. Muzikos mokyklos buhalterinė apskaita organizuojama ir finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, viešojo sektoriaus atskaitomybės įstatymo ir kitų teisės aktų nustatyta tvarka.

88. Muzikos mokyklos veiklos ir išorės finansinį auditą atlieka Savivaldybės kontrolės ir audito tarnyba.

89. Mokykla iš savivaldybių gautas lėšas laiko mokyklos atskiroje sąskaitoje.

90. Mokykla lėšas, gautas kaip paramą, taip pat kitas negrąžinamai gautas lėšas naudoja jas perdavusio asmens nurodytiems (jei perduodamas lėšas asmuo davė tokius nurodymus) tikslams. Mokykla tokias lėšas laiko atskiroje sąskaitoje ir sudaro išlaidų sąmatą, jei tai numatyta teisės aktuose arba lėšas perdavęs asmuo to reikalauja. Mokykla negali priimti lėšų, jei jas perduodantis asmuo nurodo šias lėšas naudoti kitiems tikslams, negu nustatyta mokyklos dokumentuose.

91. Direktoriaus įsakymu visų kategorijų darbuotojams teisės aktų nustatyta tvarka gali būti mokamos premijos ir priedai už darbo kokybę ir papildomai atliktą darbą.

92. Paramos ir pagal testamentą gautos lėšos laikomos mokyklos atskiroje lėšų sąskaitoje.

93. Mokyklos finansinės veiklos kontrolę vykdo valstybės kontrolės institucijos ir steigėjas.

94. Mokyklos veiklos priežiūrą pagal švietimo, mokslo ir sporto ministro patvirtintus Mokyklos veiklos priežiūros nuostatus ir nustatytą mokyklos vadybinės ir pedagoginės veiklos išorinio audito metodiką vykdo Alytaus miesto savivaldybės administracijos Švietimo ir sporto skyrius, Lietuvos Respublikos švietimo, mokslo ir sporto ministerijos Švietimo kokybės ir regionų politikos departamentas, Savivaldybės kontrolės ir audito tarnyba, kitos įstatymų įgaliotos institucijos.

**VI SKYRIUS**

**BAIGIAMOSIOS NUOSTATOS**

95. Muzikos mokykla turi interneto svetainę (www.alytausmuzika.lt), atitinkančią teisės aktuose nustatytus reikalavimus.

96. Muzikos mokykla reorganizuojama, likviduojama ar pertvarkoma Lietuvos Respublikos teisės aktų nustatyta tvarka.

97. Pranešimai apie mokyklos likvidavimą, reorganizavimą ar vidaus struktūros pertvarką ar pertvarkymą bei kitais Lietuvos Respublikos biudžetinių įstaigų ir kituose įstatymuose numatytais atvejais įstatymų nustatyta tvarka ir terminais skelbiami viešai spaudoje ir / arba pranešama visiems įstatymų numatytiems asmenims pasirašytinai ir / arba registruotu laišku. Pranešimuose turi būti nurodyta visa informacija, kurią pateikti reikalauja Lietuvos Respublikos biudžetinių įstaigų įstatymas.

98. Muzikos mokyklos nuostatai keičiami, papildomi savivaldybės tarybos, Muzikos mokyklos direktoriaus iniciatyva.

99. Muzikos mokykla registruojama Juridinių asmenų registre Lietuvos Respublikos teisės aktų nustatyta tvarka.

100. Informacija apie Muzikos mokyklos veiklą, kurią, remiantis Lietuvos Respublikos teisės aktais reikia paskelbti viešai, pateikiama mokyklos interneto svetainėje (www.alytausmuzika.lt), prireikus teisės aktų nustatyta tvarka įstaigos savininko teises ir pareigas įgyvendinančios institucijos interneto svetainėje www.alytus.lt.

101. Klausimai, neaptarti šiuose nuostatuose, sprendžiami vadovaujantis Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais ir kitais teisės aktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_